Po wójnje namakachu mnozy młodźi Serbja dźěłowe městno w Rumburku, Jiříkovje, Šluknovje a wosebje we Varnsdorfje/Warnoćicach. Tam so woni hižo wot meje 1946 prawidłownje pod nawodom Pawoła Kmjeća w hotelu Stalingrad w centrumje města schadźowachu. W pozdźišo zwottorhanym hotelu załožichu 22. wulkeho róžka 1947 Domowinsku skupinu města. Za předsydu wuzwolichu Bjarnata Rachela, za městopředsydu Pawoła Kmjeća, za zapisowarku Hanu Kowcec a za jeje zastupjerku Moniku Justec. Na tehdyšej Stalinovej (dźensa Národní) dóstachu Serbja swójski dom. W pjeć měšćanskich dźělach přeprošachu dowěrnicy na zarjadowanja. Čłon skupiny, pater Michał Rab, je ze Serbami hač do februara 1948 (po tym bu wot komunistow nachwilnje zajaty) prawidłownje kemše swjećił, organizowaše tež putnikowanje. Serbscy dźěłaćerjo mějachu koparske mustwo, hrajachu přećiwo čěskim mustwam, ale zetkachu so tež z juhosłowjanskim mustwom dźěłaćerjow a nastupichu wjackróć přećiwo wubrance serbskich studentow/šulerjow. Skupina Warnoćicy měješe měšany chór, dźiwadłowu kaž tež rejwansku skupinu.
szl_Latn